**הגירה של רופאים ישראלים לחו"ל**

**תקציר**

בשנות התשעים, בעקבות העליה של רופאים רבים מבריה"מ[[1]](#footnote-1), הפכה ישראל לאחת המדינות עם מספר הרופאים הגבוה ביותר ביחס לאוכולוסיה[[2]](#footnote-2). אולם מאז, מספר הרופאים בישראל הולך ויורד בצורה משמעותית. אחת הסיבות לכך, הינה הגירה של רופאים ישראלים לחו"ל- סיבה זו כמעט ולא נחקרה כלל.

עד השנים האחרונות לא היה בישראל בסיס נתונים מהימן על מספר הרופאים הישראלים העובדים בישראל, או המהגרים לחו"ל[[3]](#footnote-3). הרשימות של משרד הבריאות העידו רק על מספר בעלי הרשיונות בישראל[[4]](#footnote-4), אולם לא התבצע מעקב אחר הגירה לחו"ל או נטישה של המקצוע. על כן, הלשכה המרכזית לסטטיסטיקה התבקשה לערוך סקר אודות מספר הרופאים בישראל[[5]](#footnote-5). סקר זה העיד על פערים נרחבים בין מספר בעלי רשיונות הרפואה לבין מספר הרופאים העובדים בישראל- בפועל[[6]](#footnote-6). אולם, הסקר לא ניתח או הסביר את הסיבה לפער בין מספר בעלי הרשיונות לבין העובדים בפועל.

כתוצאה מכך, בשנת 2011 פורסם דו"ח חדש של האגף למדיניות בריאות[[7]](#footnote-7) במשרד הבריאות, העוסק במאפיינים תעסוקתיים של הרופאים בישראל. דו"ח זה עסק במספר הרופאים המועסקים בישראל ובמאפיינים התעסוקתיים של הרופאים. ישנה התייחסות מינורית בדו"ח לרופאים ישראלים המהגרים לחו"ל: נמצא כי ישנה הגירה לחו"ל של כ -11% מכלל בעלי רשיונות הרפואה בישראל (כ-3,500 בעלי רשיונות רפואה ישראלים).

מחקר[[8]](#footnote-8) נוסף העוסק בבריחת מוחות של אקדמאיים ישראלים, חושף גם הוא כי הרופאים נמצאים בראש רשימת המהגרים לחו"ל.

במחקר שנערך באוניברסיטת בן גוריון[[9]](#footnote-9) נבדקה שביעות רצונם של מתמחים ישראלים- מעבודתם (המחקר לא עסק ברופאים מומחים). רוב הרופאים הצביעו על חוסר היכולת להתפתח מבחינה מקצועית במקצוע בישראל. נמצא כי כ-12% מהמתמחים שקיבלו את רשיונם בישראל בשנות ה-2000 עזבו את עיסוקם כרופאים בישראל. עוד נמצא כי רק 65% מכלל בוגרי הארץ בשנים האחרונות לא חושבים על עזיבה של מקצוע הרפואה בישראל.

על אף שתופעת ההגירה של רופאים ישראלים לחו"ל הינה רחבה, וכן הולכת ומתרחבת[[10]](#footnote-10), לא נמצאו מחקרים נוספים העוסקים בתופעה ומנתחים את הסיבות לקיומה.

המחקר שלהלן דן בממדי התופעה של הגירה של רופאים ישראלים לחו"ל, אך גם מבקש לתת מענה לשאלה –*מדוע רופאים ישראלים רבים עוזבים את הארץ מדי שנה לטובת עבודה בארה"ב- לטווח קצר או ארוך?* על כן, הופץ שאלון אינטרנטי- לרופאים ישראלים ברחבי העולם.

השאלון כולל כ-50 שאלות (נומריות ומילוליות), העוסק בגורמי העזיבה ובקשר בין גורמי העזיבה להגירה.

השאלון נשלח ע"י תאי הבוגרים של כלל בתי הספר לרפואה בארץ, ההסתדרות הרפואית בישראל, ובאמצעות מדיות חברתיות וירטואליות- של קבוצות של רופאים ישראלים בחו"ל.

מטרת המחקר הינה להעלות על סדר היום הציבורי את תופעת ההגירה של רופאים ישראלים לחו"ל. כמו"כ, המחקר מבקש להבין ולנתח את הסיבות העומדות בבסיס תופעת ההגירה של רופאים ישראלים לחו"ל. כך, יוכלו הגורמים המתאימים לעצב את מדיניותם, ואולי אף לבצע שינויים מתאימים במערכת הבריאות בארץ, על מנת להשיב את הרופאים ארצה, או לפחות למזער הגירה עתידית.

1. ועדת פזי, **דו"ח הועדה לבחינת הצרכים העתידיים של רופאים**, נספח מס' 2, המועצה להשכלה גבוהה, הועדה לתכנון ותקצוב, 2002. [↑](#footnote-ref-1)
2. כ- 3.75 רופאים לכל 1000 נפש [↑](#footnote-ref-2)
3. לוי ש', 2010, **היעדרם של כלים לתכנון כוח האדם הרפואי בישראל**, הכנסת- מרכז המחקר והמידע, ירושלים [↑](#footnote-ref-3)
4. ועדת בן נון, **דו"ח הוועדה לבחינת אומדן צורכי כוח האדם העתידיים במערכת הבריאות, דוח ביניים:רופאים ואחיות,** תמוז התשס"ז, יוני 2007. [↑](#footnote-ref-4)
5. למ"ס, **סקר כח אדם 2008**, לוח 2.18: "מועסקים לפי משלח יד בקבוצות נבחרות (קבוצה משנית שלוש ספרות)". אתר הלמ"ס: <http://www1.cbs.gov.il/www/saka_y/02_18.pdf>, [↑](#footnote-ref-5)
6. ועדת פזי, **דו"ח הועדה לבחינת הצרכים העתידיים של רופאים**, נספח מס' 2, המועצה להשכלה גבוהה, הועדה לתכנון ותקצוב, 2002. [↑](#footnote-ref-6)
7. חקלאי צ', עוזרי ע', שנון א', **רופאים מועסקים בישראל מאפייני העסקה אומדן "פרישה",** תחום מידע, שירותי מידע ומחשוב, מרץ 2011 [↑](#footnote-ref-7)
8. במחקר שהתפרסם ב 2009 על "בריחת מוחות" הונח כי 7% מהרופאים הישראלים גרים בחו"ל:

   מואב ע', בריחת המוחות מישראל, מרכז שלם, 2009 [↑](#footnote-ref-8)
9. דייק, שוייד, בן נון וקושניר, **שביעות רצון מהעודה, כוונת עזיבה ועזיבת העיסוק ברפואה בקרב רופאים בישראל:סקר מקבלי רשיונות בשנים 2000,2002,2004 ו 2006,** "הרפואה",כרך 150, חוברת 4, אפריל [↑](#footnote-ref-9)
10. המחקרים החדשים (2011) מצביעים על 11% של רופאים מהגרים, בעוד שהמחקרים המוקדמים יותר מצביעים על כ7%. [↑](#footnote-ref-10)